La modalitat de pesca artesanal amb sonsera al litoral català ha estat regulada a Catalunya des de l'any 1987 per l'Ordre de 15 de gener de 1987, per la qual es reglamenta la pesca del sonso Gymnammodytes cicerellus Rafinesque, 1810, en el litoral català, i successives modificacions.
Aquesta regulació ha estat completada en el decurs dels anys mitjançant l'adopció de diverses mesures per al control dels recursos pesquers.
El Reglament (CE) núm. 1967/2006 del Consell, de 21 de desembre de 2006, relatiu a les mesures de gestió per a l'explotació sostenible dels recursos pesquers en el mar Mediterrani, i pel qual es modifica el Reglament (CEE) núm. 2847/93 i es deroga el Reglament (CE) núm. 1626/94, estableix l'obligatorietat que els estats membres aprovin plans de gestió per a les pesqueres realitzades amb xarxes d'arrossegament, xarxes de tir des d'embarcació, xàvegues, xarxes de cèrcol i dragues en les seves aigües territorials.
L'article 13 d'aquest Reglament disposa una sèrie de prohibicions sobre fondàries i distància a la costa per practicar la pesca amb sonsera.
No obstant això, la Comissió Europea pot autoritzar una exempció respecte a aquesta prohibició establerta a l'apartat 1 de l'article 13 del Reglament sempre que es compleixin una sèrie de condicions previstes als apartats 5 i 9 de l'esmentat article 13.
Aquesta excepció és indispensable per a l'exercici de la modalitat de la pesca amb sonsera i afecta les embarcacions autoritzades segons la present Ordre, que consten en el Cens oficial de la flota pesquera operativa i tenen un registre de captures en la pesquera amb sonsera superior a cinc anys.
Els plans de gestió són una eina indispensable per a aquelles pesqueres que, per les seves especials característiques o per les de l'entorn en el qual es desenvolupen, requereixin una regulació específica i l'aplicació de certes excepcions previstes en el Reglament (CE) 1967/2006.
L'aprovació d'aquestes excepcions per part de la Comissió Europea o de l'Estat membre, segons correspongui, ve condicionada pel fet que en els plans de gestió es prevegin, entre d'altres, aspectes vinculats a la reducció de l'esforç, o almenys a no incrementar-lo, i a la conservació dels ecosistemes marins.
L'article 26 de la Llei 2/2010, 18 de febrer, de pesca i acció marítimes, disposa que el departament competent en matèria de pesca i acció marítima pot aprovar plans de gestió dels recursos pesquers i marisquers, d'acord amb la política pesquera comuna.
Així mateix, l'article 9 d'aquesta Llei disposa la possibilitat d'atorgar un permís especial de pesca si les circumstàncies concurrents aconsellen limitacions de l'esforç pesquer o marisquer o mesures específiques de conservació dels recursos.
D'acord amb l'article 49.1.f) del Decret 270/2013, 23 de desembre, de reestructuració del Departament d'Agricultura, Ramaderia, Pesca, Alimentació i Medi Natural, una de les funcions de la Direcció General de Pesca i Afers Marítims és la d'aprovar els plans de gestió de les diferents modalitats de pesca i fer-ne el seguiment.
El dia 10 de febrer de 2014 va ser presentat a la Comissió Europea el Pla de gestió definitiu de la sonsera amb les recomanacions del Comitè Econòmic, Científic i Tècnic de la Pesca.
El Pla, que ha rebut el vistiplau en data 20 de febrer de 2014, recull les justificacions i motivacions del conjunt de mesures tècniques que seran d'aplicació durant els propers cinc anys.
El Pla de gestió de la Sonsera es gestiona seguint el model de cogestió, a través del Comitè de Cogestió de la Modalitat de la Sonsera (CCMS), constituït en el marc del procediment de comunicació del Pla de gestió de la sonsera de la Comissió Europea, amb membres de l'administració pesquera estatal i autonòmica, representants de les confraries de pescadors afectades, organitzacions no governamentals i organismes científics, amb unes funcions i procediment d'actuació regulats en la seva acta de constitució.
Aquesta Ordre inclou les mesures tècniques d'aplicació del Pla de gestió de la sonsera al litoral català i, a més, mesures per al control de les activitats pesqueres i, per tant, compleix les condicions establertes en l'article 13, apartat 9, del Reglament (CE) núm. 1967/2006 i l'article 14 del Reglament (CE) núm.1224/2009 del Consell.
Les mesures tècniques establertes en la present Ordre s'adopten també d'acord amb els dictàmens de l'informe científic realitzat durant l'any 2013 per l'Institut de Ciències del Mar de Barcelona (ICM-CSIC) que ha estat incorporat al Pla de gestió de la sonsera.
L'enfocament de la gestió establerta en el present pla de gestió es basa en el principi de gestió adaptativa.
El Codi de conducta per a la pesca responsable de la FAO de 1995 fa èmfasi en la necessitat de l'adopció d'un enfocament ecosistèmic de la pesca.
En resposta a això, l'any 2001, 57 països van emetre la declaració de Reykjavík sobre la pesca responsable en l'ecosistema marí, que incloïa una declaració de la seva intenció de treballar en la incorporació de consideracions d'ecosistema en l'ordenació pesquera.
Seguint aquest Codi de conducta el recurs de la sonsera es gestionarà a partir l'enfocament ecosistèmic i, dins d'aquest marc, es perseguirà l'objectiu de situar la pesquera entorn del rendiment màxim sostenible.
En relació amb l'enfocament ecosistèmic es realitzarà el control i seguiment dels fons explotats, evitant praderies de fanerògames i zones rocoses, així com el control estricte de les espècies acompanyants.
En relació amb les espècies piscícoles autoritzades per a la modalitat de la sonsera, la present Ordre utilitza en l'articulat el nom comercial local; així, el terme sonso és l'utilitzat per denominar les dues espècies de sonso dels caladors catalans ( Gymn am m odytes c icerelus i G. semisquamatus ) i llengüeta, el terme utilitzat per denominar les espècies de gòbids autoritzades per la present Ordre ( Aphia mi nuta i Crystal l ogobius linearis ).
D'acord amb els informes científics i la percepció dels diferents sectors implicats, l'estat del sonso el 2013 com a recurs pesquer sembla trobar-se en una situació saludable.
Això significa que no hi ha motius d'alarma immediata, per la qual cosa la quota anual màxima establerta a l'Ordre és de 819 tones per al sonso.
Per a la llengüeta es parteix de les mitjanes de captura històriques 2001-2013, i es fixa una quota anual màxima d'1.8 tones d' Aphia minuta i de 3.8 tones de Crystallogobius linearis.
En conseqüència, a proposta de la Direcció General de Pesca i Afers Marítims, d'acord amb la Constitució espanyola i l'Estatut d'autonomia de Catalunya, així com amb la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i en ús de les atribucions que m'han estat conferides,
Objecte, àmbit d'aplicació i període de vigència
És objecte de la present Ordre l'aprovació del Pla de gestió de la pesquera, amb l'art de tir des d'embarcació denominada sonsera, a les aigües interiors del litoral de Catalunya amb un període de vigència de 5 anys i que es revisarà als 3 anys.
El recurs pesquer objecte d'aquesta Ordre es gestionarà sobre la base de l'enfocament ecosistèmic i, dins d'aquest marc, es perseguirà l'objectiu de situar la pesquera entorn del rendiment màxim sostenible.
El Pla de gestió de la sonsera és objecte d'un seguiment tecnicocientífic que segueix les indicacions previstes en l'annex III i que es porta a terme a través d'un Comitè de Cogestió de la Modalitat de la Sonsera (CCMS) en què participen les entitats i administracions que col·laboren amb el departament competent en matèria de pesca i afers marítims, d'acord amb el conveni que s'estableixi amb aquesta finalitat.
Aquest seguiment té per objecte proporcionar a la Comissió Europea les justificacions tècniques i científiques exigides per la normativa de la Unió Europea vigent en matèria de protecció dels recursos pesquers del Mediterrani.
Quan, per dictamen científic, en relació amb l'estat del recurs, així es requereixi, per resolució del director general de Pesca i Afers Marítims, es poden reduir o incrementar quotes.
Cens específic i característiques tècniques de les embarcacions
Es crea un cens específic d'embarcacions autoritzades per a la modalitat de pesca amb sonsera constituït per aquelles embarcacions que compleixen els requisits establerts en aquesta Ordre.
La Direcció General de Pesca i Afers Marítims podrà actualitzar el cens específic quan, per motius de seguretat marítima o modernització, l'armador d'una de les embarcacions del cens sol·liciti la seva substitució per una de nova adquisició que, en qualsevol cas, haurà de reunir les condicions previstes en el punt següent.
Amb la finalitat d'homogeneïtzar les dimensions de les embarcacions del cens específic, aquelles embarcacions de nova incorporació i aquelles de nova construcció per substitució d'alguna de les pertanyents al cens específic no podran superar els 10 metres d'eslora total (Et) ni els 75 kW de potència.
Permís especial de pesca amb sonsera
El director general de Pesca i Afers Marítims concedeix d'ofici el permís especial de pesca amb sonsera a aquelles embarcacions inscrites en el Cens oficial de la flota pesquera operativa, en les modalitats d'arts menors i palangre de fons, que estiguin al mateix temps incloses en el cens específic a què es fa referència en l'article anterior i acreditin durant el període 2000-2010 més de 5 anys de captures, mitjançant nota de venda i/o albarà.
El permís especial de pesca serà renovat d'ofici anualment per resolució del director general de Pesca i Afers Marítims, a proposta del Comitè de Cogestió de la Modalitat de la Sonsera.
En cas que es detecti la comissió d'infraccions greus o molt greus, l'autoritat competent i el personal habilitat i acreditat per a les actuacions inspectores pot adoptar com a mesura cautelar la suspensió del permís especial de pesca, durant la tramitació de l'expedient sancionador corresponent, per protegir els interessos generals o si es dedueix l'existència d'un risc immediat per al recurs pesquer.
Aquesta mesura ha de ser notificada de manera immediata a l'òrgan competent per iniciar el procediment sancionador.
Aquest òrgan, en el termini màxim de quinze dies i mitjançant una resolució motivada, ha de dictar la corresponent resolució d'incoació de l'expedient, que ratifiqui, modifiqui, aixequi o complementi les mesures provisionals, la qual serà notificada de manera immediata a la Direcció General de Pesca i Afers Marítims per a la seva execució.
En cas que quedi acreditada la comissió de la infracció, l'òrgan competent per sancionar pot adoptar com a sanció accessòria la retirada del permís especial durant un període de fins a 3 anys en infraccions greus i de fins a 5 anys en infraccions molt greus.
Les úniques espècies autoritzades per a la pesca amb sonsera són el sonso ( Gymn am m odytes cicerelus i G. semisquamatus ) i les dues espècies de gòbids denominades comercialment llengüeta ( Aphia minuta i Crysta l logobius linearis ).
La utilització de la sonsera ha d'anar dirigida exclusivament a la captura de les espècies objectiu a què fa referència el punt anterior.
S'acceptarà la descàrrega d'un màxim de l'1% de tolerància en pes d'espècies acompanyants no objectiu, sense sobrepassar mai els 5 kg.
L'activitat de la pesca amb sonsera no es podrà simultaniejar amb cap altra pesquera durant la vigència del permís especial de pesca.
Criteris per a l'establiment de punts de referència
La quota anual màxima per a la pesca del sonso s'estableix en 819 tones.
Per a la llengüeta es fixa una quota anual màxima d'1.8 tones d' Aphia minuta i de 3.8 tones de Crystallogobius linearis.
En finalitzar cada campanya de pesca es realitzaran les avaluacions corresponents a partir de les quals es determinaran la biomassa o grandària de la població, la tendència de la captura per unitat d'esforç (CPUE), la mortalitat per pesca l'estat d'explotació dels estocs en relació a F 0.1 (proxy F MSY ).
En funció dels resultats obtinguts es procedirà a fixar per a la següent campanya, per resolució del director general de Pesca i Afers Marítims i a proposta del CCMS, la quota total, el període de pesca i la distribució de les quotes mensuals.
Per resolució del Director General de Pesca i Afers Marítims i a proposta del CCMS, en el cas de la llengüeta, la quota total fixada per a cada campanya de pesca es dividirà en quotes mensuals, sense poder sobrepassar la quota total.
En qualsevol cas, s'establirà entre les embarcacions del cens específic de la sonsera, un nombre màxim d'embarcacions que també podran pescar la llengüeta.
Per resolució del Director General de Pesca i Afers Marítims i a proposta del CCMS, en el cas del sonso, la quota total acordada per a cada campanya serà dividida en quotes mensuals: quotes menors al principi de la campanya, quan els individus son petits, i quotes més grans a mesura que avança la campanya, sense poder sobrepassar la quota total.
Es controlarà mensualment el rendiment, com a captura per unitat d'esforç (CPUE) adoptant el sistema de control següent:
a) Punt de referència objectiu, la CPUE mensual esperada d'acord amb les quotes de captura diària per barca establertes.
b) Punt de referència d'alerta, el 75% de la CPUE esperada.
c) Punt de referència límit, el 50% de la CPUE esperada.
Si no s'arriba al 75% de la quota, el director general de Pesca i Afers Marítims, procedirà per resolució a una disminució a la meitat de la quota prevista per al mes següent, i si no s'arriba al 50% de la quota procedirà a tancar la pesquera el mes següent, encara que es mantindrà una observació experimental de caràcter científic de la CPUE.
La quota diària s'estableix en pes (kg) per embarcació i dia.
Es permet fins a un 10% d'excés sobre la quota de dilluns a divendres.
El divendres, la quota de cada embarcació s'estableix descomptant l'excés total acumulat durant la setmana (quota reduïda).
El divendres es permet també un excés de fins un 10% de la quota reduïda que, si es produeix, caldrà recuperar el següent divendres conjuntament amb els excessos que puguin haver-hi el dilluns, dimarts, dimecres i dijous.
En el cas que se superi el 10% d'excés de la quota diària o el 10% de la quota reduïda del divendres, aquest excés tindrà el règim següent:
a) Se n'efectuarà la venda i l'import es destinarà a obres socials de la confraria de pescadors concessionària de la llotja de venda.
b) Els quilos d'excés s'acumularan mensualment i s'hauran de compensar deduint-los de la quota del primer dilluns de pesca del segon mes consecutiu al de l'excés/excessos.
En cas que l'excés/excessos superi la quota del dilluns, es recuperarà amb una reducció de jornades consecutives de pesca equivalent als quilos d'excés.
A proposta del CCMS, el director general de Pesca i Afers Marítims pot fer modificacions en les autoritzacions per aplicar mesures de reajustament, reducció i compensacions de quota d'una o més embarcacions.
Les embarcacions d'un mateix port base podran compartir les quotes establertes.
Perquè aquesta possibilitat sigui vàlida haurà de ser autoritzada pel director general de Pesca i Afers Marítims, a proposta del CCMS mitjançant sol·licitud tramesa per la confraria de pescadors del port base a la Secretaria del CCMS en la qual s'indicarà el nom i matrícula de les embarcacions i la data d'inici.
Les embarcacions podran pescar i desembarcar, a més de la seva quota diària, la de l'embarcació o embarcacions amb les quals comparteixen la quota.
Cap de les embarcacions podrà romandre amarrada a port mentre la resta pesca les captures acumulades.
En els documents de captures, hi constaran les quantitats reals capturades per cadascuna de les embarcacions.
El repartiment de les captures pel que fa a la venda en llotja s'efectuarà d'acord amb la quota assignada a cadascuna de les embarcacions.
Amb relació als mecanismes de compensació dels excessos en les quotes de captura previstos a l'article 7, s'aplicaran a les embarcacions que comparteixen quota com si es tractés d'una única unitat, i hauran de recuperar les quantitats excedides per acord entre les parts.
En el cas que el CCMS constati que no s'ha respectat el que estableix aquest article, es dictarà resolució per la qual quedarà sense efecte l'autorització per compartir quota.
S'estableix la campanya de pesca de sonso ( Gymnammodytes cicerelus i G. semisquamatus ), que queda compresa entre l'1 de març i el 15 de desembre (ambdós inclosos) de cada any.
S'estableix la campanya de pesca de la llengüeta ( Aphia minuta, Crystal l ogobius linearis ), que queda compresa entre el dia 16 de desembre i el 30 d'abril (ambdós inclosos), de cada any.
Per resolució del director general de Pesca i Afers Marítims es pot reduir la durada de les campanyes, quan per dictamen científic d'un organisme científic oficial es requereixi amb relació a l'estat del recurs.
Amb caràcter general, la pesca pot ser exercida exclusivament de dilluns a divendres.
Abans de l'inici de la campanya, per resolució del director general de Pesca i Afers Marítims, es fixarà un calendari detallat dels dies de pesca autoritzats per a cadascuna de les embarcacions del cens específic.
Durant els mesos de març i abril les embarcacions del cens específic podran pescar indistintament sonso o llengüeta els dies autoritzats d'acord amb el punt anterior, tot i que està prohibida la pesca simultània de les dues espècies el mateix dia.
Els dies no autoritzats d'acord amb el punt 1, les embarcacions del cens específic no podran realitzar cap activitat pesquera a excepció de la pesca turisme i/o el turisme pesquer, d'acord amb la seva normativa específica.
Durant els mesos de maig, juny, juliol, agost i setembre, l'hora de sortida de port de les embarcacions, entesa com el moment de creuar les puntes exteriors de la bocana, no pot ser anterior a les 6 hores del matí; durant el resta de l'any no podran sortir de port abans de les 7 hores del matí.
La sonsera no pot ser calada fins a la sortida del sol.
L'entrada a port de les embarcacions autoritzades, entesa com el moment de creuar la bocana, ha de ser abans de les 14 hores.
En cas d'avaria o altra causa justificada que pugui causar un retard en l'hora d'entrada a port, el patró de l'embarcació ho haurà de comunicar telefònicament, per ràdio o per altre mitja disponible, a la confraria de pescadors associada al seu port base que ho notificarà a la Secretaria del CCMS.
Modificació del calendari de les embarcacions autoritzades
En el cas que per motius justificats (avaria, salut, varada, altres causes), una embarcació autoritzada d'acord amb el calendari aprovat per resolució no pugui sortir a la mar, podrà realitzar un intercanvi en el calendari amb una altra embarcació prèvia notificació al CCMS, i d'acord amb les condicions següents:
a) El canvi només es podrà autoritzar entre embarcacions del mateix port, mantenint en qualsevol cas el nombre màxim diari d'embarcacions diàries autoritzades.
b) El canvi s'ha de notificar a la Secretaria del CCMS amb 24 hores d'antelació.
L'estructura i les dimensions de la sonsera són les descrites a l'annex II de aquesta Ordre.
La sonsera només pot ser calada sobre fons sorrencs o fangosos, en cap cas sobre praderies de fanerògames marines o fons rocosos.
De maig a setembre, a partir de les 9 hores del matí, la sonsera no pot ser calada a les platges freqüentades per banyistes.
Ports base i ports de descàrrega autoritzats
Les embarcacions autoritzades per a la pesca amb sonsera han d'efectuar la sortida i l'entrada des del port base autoritzat.
Els desembarcaments de les captures de sonso i llengüeta únicament es podran efectuar en els ports associats a les confraries de pescadors que disposin de permisos especials de pesca d'aquesta modalitat i que són els següents: Barcelona, Badalona, Arenys de Mar, Blanes, Palamós, Sant Feliu de Guíxols, i l'Estartit.
Per resolució del director general de Pesca i Afers Marítims es poden modificar aquests ports de descàrrega autoritzats.
Totes les embarcacions hauran de descarregar la totalitat de la quota al seu port base, que, en qualsevol cas, serà un dels ports de descàrrega autoritzats.
A bord de les embarcacions el sonso podrà ser estibat en l'envàs que el patró consideri més convenient: bidons, cubetes o altres.
El sonso, un cop desembarcat, ha de ser immediatament transvasat en cubetes (caixa blava estàndard) i pesat a la llotja de la qual és concessionària la confraria de pescadors del seu port base.
Queda totalment prohibit pesar el sonso en bidons i treure'l de les instal·lacions de la llotja sense pesar-lo.
Amb caràcter general les vendes s'efectuaran a la llotja associada al port base de l'embarcació, on s'haurà de generar la corresponent nota de primera venda.
En el cas que es vulgui efectuar la venda en una llotja diferent de la del port base, el transport de les cubetes de sonso haurà d'anar emparat per un document de transport des de la llotja on s'ha pesat el peix fins a la llotja de destinació.
En aquest cas, la primera venda s'efectua a la llotja de destinació i és en aquesta llotja on es generarà la nota de primera venda.
Per tal de poder garantir el control de les notes de primera venda per part del CCMS, la primera venda només es podrà realitzar en llotges situades dins l'àmbit territorial de Catalunya.
Les vendes poden ser per subhasta o de forma contractual.
En aquest últim cas s'hauran d'efectuar dins del recinte de la llotja amb la supervisió de la confraria concessionària.
En cap cas es podran efectuar vendes a nom d'una embarcació els dies en què aquesta embarcació no hagi sortit a pescar.
Els patrons de les embarcacions autoritzades han d'emplenar diàriament el document de captures d'acord amb el model normalitzat que es pot descarregar a la web http://www.gencat.cat/ovt o sol·licitar-lo a la confraria de pescadors.
El document de captures ha de ser lliurat a la llotja pesquera com a requisit imprescindible per a la comercialització de les captures.
La llotja els remetrà setmanalment a la Secretaria del CCMS.
El control i la inspecció del compliment d'aquesta Ordre es realitzarà d'acord amb el Pla de control i inspecció previst a l'annex III.
Els incompliments a aquesta Ordre es regiran pel que estableix la Llei 2/2010, de 18 de febrer, de pesca i acció marítima, i resta de normativa d'aplicació.
Es deroguen l'Ordre de 15 de gener de 1987, per la qual es reglamenta la pesca del sonso Gymnam m odites cicerellus Rafineque, 1810, al litoral català (DOGC núm.799, de 4.2.1987).
La Correcció d'errades de l'Ordre de 15 de gener de 1987, per la qual es reglamenta la pesca del sonso Gymnamodites cicerellus Rafineque, 1810, al litoral català (DOGC núm. 831, de 24.4.1987).
L'Ordre de 19 d'agost de 1997, per la qual es modifica la reglamentació de la pesca del sonso al litoral català (DOGC núm. 2480, de 22.9.1997).
L'Ordre ARP/167/2005, de 18 d'abril, per la qual s'estableix un pla pilot sobre mesures de limitació dels desembarcaments de sonso.
L'Ordre AAR/247/2010, de 20 d'abril, per la qual s'estableix una quota màxima diària de captura de sonso per a l'any 2010.
L'Ordre AAM/213/2011, de 9 d'agost, per la qual s'estableix una quota màxima diària de captura de sonso per a l'any 2011.
Mentre no se subscrigui el conveni a què fa referència l'article 2, el Comitè de Cogestió, constituït en el marc del procediment de comunicació del Pla de gestió de la sonsera al litoral català (2014-2019) a la Comissió Europea, assumeix les funcions que les normes tècniques del Pla atribueixen al Comitè de Cogestió de la Modalitat de la Sonsera.
La Direcció General de Pesca i Afers Marítims proporciona el suport material i personal al Comitè de Cogestió en el desenvolupament de les actuacions previstes en el Pla de gestió.
Amb caràcter general les notificacions al CCMS i a la seva Comissió Permanent s'efectuaran per correu electrònic adreçat a la seva Secretaria General.
El procediment de notificació s'establirà per resolució del director general de Pesca i Afers Marítims.
Es faculta el director general de Pesca i Afers Marítims per adoptar les resolucions que es preveuen en aquesta Ordre, les quals han de ser publicades al web del Departament d'Agricultura, Ramaderia, Pesca, Alimentació i Medi Natural.
Aquesta Ordre entrarà en vigor l'endemà de la seva publicació.
Cens específic d'embarcacions autoritzades
1 Per a la conversión de la potència entre cavalls (Hp) i kW, s'utlitzarà l'equivalència següent:
La sonsera és un art de pesca del grup dels arts de tirada des d'embarcació.
L'estructura està basada en dues bandes laterals llargues anomenades ales i un sac central entre elles anomenat cóp.
Les dimensions generals són les següents:
- La longitud màxima de les bandes és de 125 m.
- L'alçada màxima de les bandes és de 35 m.
- La longitud màxima del cóp és de 30 m.
A cadascun dels extrems de les bandes (puny), s'hi fixa un cap de longitud no superior a 100 m.
Les anteriors dimensions de la sonsera són les regulades amb caràcter general per a la pesca tant del sonso com de la llengüeta.
No obstant això, quan s'accedeixi als caladors situats al nord del límit provincial entre Girona i Barcelona situat al riu Tordera (paral·lel de latitud 41o 39' N, sistema de referència ETRS89) es considera la següent variabilitat en les dimensions de la sonsera:
- Per a la captura de sonso s'accepta una alçada màxima de les bandes de fins a 60 metres i una longitud del cap fixat als punys de les bandes de fins a 200 metres.
- Per a la captura de llengüeta s'accepta únicament un increment de la longitud del cap fixat als punys de les bandes, que pot arribar fins als 200 metres.
En els caladors situats al sud del límit provincial entre Girona i Barcelona, només es poden utilitzar sonseres amb les dimensions generals definides en el punt 1 d'aquest annex II, sigui per a la captura del sonso o de llengüeta.
Pla de control i inspecció del PGS
Mensualment es comprovaran tots els desembarcaments de sonso i llengüeta mitjançant l'anàlisi de les notes de primera venda, que han de provenir exclusivament dels vaixells i dies autoritzats en el calendari establert de conformitat amb l'article 10 d'aquesta Ordre.
Setmanalment, els armadors dels vaixells autoritzats i les confraries de pescadors duran a terme un seguiment de les notes de primera venda per determinar la quota apropiada per equilibrar els excessos sobre la quota diària.
Mensualment, el CCMS comprovarà, a partir de les notes de primera venda, les captures per embarcació i dia i calcularà la compensació de l'excés de captures, d'acord amb el que preveu aquesta Ordre.
Les captures que es detallen a les notes de primera venda es contrastaran, tant amb les dels documents de captures, com amb les actes d'inspecció que puguin ser redactades pel personal inspector de pesca i afers marítims habilitat, en el moment del desembarcament.
Control dels documents de captures
Sobre la base de la informació proporcionada pels documents de captures que reflecteixen les captures efectuades diàriament, es farà un seguiment estadístic amb les dades següents:
Localització i sonda dels caladors habituals
El nombre de bols efectuats diàriament
El volum de captures diari per sonsera
Inspecció de l'activitat pesquera a port i a la mar
S'incorporarà al programa d'inspecció pesquera el seguiment de l'activitat de la sonsera, efectuant controls del compliment de les quotes, la localització dels bols de la sonsera i l'estimació de les captures d'espècies objectiu i no objectiu.
Es realitzaran informes detallats de les inspeccions a mar, a port, en les subhastes de peix i als mercats majoristes i minoristes de peix.
L'informe contindrà totes aquelles observacions que puguin ser útils per determinar el compliment, o justifiquin la modificació, de les mesures previstes en la present Ordre, que seran analitzades mensualment pel CCMS.
Es realitzaran mostrejos mensuals almenys en dos ports, un de la zona sud i un de la zona nord de l'àrea on feineja la flota de sonseres, a bord de les embarcacions i a l'arribada a port.
Es registraran les dades de captures (espècies objectiu i captures accessòries), es descriuran les operacions de pesca (localització, sonda, durada) i es prendran mostres biològiques que seran examinades en laboratori.
L'objectiu dels mostrejos mensuals és el de conèixer la distribució geogràfica i la freqüència de talles de les espècies objectiu; la composició específica de la captura accessòria i les talles corresponents; l'actualització dels coneixements sobre la biometria de les espècies objectiu i l'època de reproducció i fresa.